Што кранула асабіста мяне з дазволенага агучыць? Тое, што часцей за ўсё жаданні закранаюць тэму адносін, сям’і, заняткаў, радзей сустракаецца згадка пра здароўе, матэрыяльныя даброты. Ёсць моманты, якія часта паўтараюцца ў розных варыяцыях у розных дзяцей. Так, пад першым нумарам — сям’я. “Хачу, каб мая мама была самай шчаслівай, каб яна больш адпачывала, хачу купіць ёй вялізны дом на беразе мора”. Адна дзяўчынка ў спісе з 35 жаданняў 9 адвяла для мамы: “Хачу 11 лістапада падарыць маме шыкоўны букет кветак. Хачу атрымаць вышэйшую адукацыю, каб мама ганарылася мной, і г.д.”. “Хачу, каб бацькі жылі вечна. Яны самыя блізкія і дарагія мне людзі, яны змаглі падтрымаць мяне ў вельмі цяжкую хвіліну”, “Я хачу зноў мець зносіны з татам”. “Хачу хаця б адным вокам глянуць на свайго бацьку, якога, лічы, не бачыла”, “Мару пра клапатлівага і любячага тату”, “Сказаць бацьку, што люблю яго, і правесці з ім час”, “Хай бы тата званіў мне часцей”, “Я хачу абняць бабулю Надзю”, “З’ездзіць бы з дзядулем на Волгу ды парыбачыць там”, “Хачу, каб у маім пакоі быў замок ад усіх”, “Хачу роднага брата (малодшага), а мама не жадае”.